# Podobenstvo o milosrdnom Samaritánovi

**Postavy:** Putujúci človek, 2ja zbojníci, kňaz, levita, Samaritán, Hostinský

Istý človek zostupoval z Jeruzalema do Jericha a padol do rúk zbojníkov. Tí ho ozbíjali, doráňali, nechali ho polomŕtveho a odišli.

Náhodou šiel tou cestou istý kňaz a keď ho uvidel, obišiel ho.

Takisto aj levita: keď prišiel na to miesto a uvidel ho, išiel ďalej.

No prišiel k nemu istý cestujúci Samaritán a keď ho uvidel, bolo mu ho ľúto.

Pristúpil k nemu, nalial mu na rany oleja a vína a obviazal mu ich; vyložil ho na svoje dobytča, zaviezol ho do hostinca a staral sa oň.

Na druhý deň vyňal dva denáre, dal ich hostinskému a povedal: "Staraj sa oň a ak vynaložíš viac, ja ti to zaplatím, keď sa budem vracať.

# Zázračné rozmnoženie chleba

**Postavy:** Ježiš, Učeníci, Ľud

Keď to Ježiš počul, odobral sa odtiaľ loďou na pusté miesto do samoty. Ale zástupy sa o tom dopočuli a pešo išli z miest za ním

Keď vystúpil a videl veľký zástup, zľutoval sa nad nimi a uzdravoval im chorých.

A keď sa zvečerilo, pristúpili k nemu učeníci a hovorili: "Toto miesto je pusté a čas už pokročil. Rozpusť zástupy, nech sa rozídu do dedín kúpiť si jedlo."

Ale Ježiš im povedal: "Nemusia nikam chodiť; vy im dajte jesť!"

Oni mu vraveli: "Nemáme tu nič, iba päť chlebov a dve ryby."

On povedal: "Prineste mi ich sem!"

Potom rozkázal, aby si zástupy posadali na trávu. Vzal päť chlebov a dve ryby, pozdvihol oči k nebu, dobrorečil, lámal chleby a dával učeníkom a učeníci zástupom.

Všetci jedli a nasýtili sa, ba ešte nazbierali dvanásť plných košov zvyšných odrobín.

**Uzdravenie slepého od narodenia** (Ján, 9)

**Herec 1:** Ježiš

**Herec 2:** Slepý **Oblečenie:** Slnečné okuliare

**Herec 3:** Učeník1 & Sused1 & Farizej1

**Herec 4:** Učeník2 & Sused2 & Farizej2

**Scéna**: V miestnosti na stoličke sedí od narodenia slepý človek a žobre. Prichádza k nemu Ježiš s učeníkmi a obzerajú si ho.

**Učeník1**: Učiteľ, kto zhrešil - on, alebo jeho rodičia, že sa narodil slepý?

**Ježiš**: Nezhrešil ani on ani jeho rodičia, ale majú sa na ňom zjaviť Božie skutky. Musíme konať skutky toho, ktorý ma poslal, dokiaľ je deň. Ide noc, keď nik nebude môcť pracovať. Kým som na svete, som, svetlo sveta.

**Scéna**: Keď to povedal, napľul na zem (akože), urobil zo sliny blato, blatom mu potrel oči.

**Ježiš**: Choď, umy sa v rybníku Siloe.

**Scéna**: Slepý ide k umývadlu, dá si dole okuliare a pretrie si vodou oči. Zrazu vidí. Zaraduje sa. Vracia sa na scénu. Ježiš zatiaľ ide niekam nabok. Učeníci sa prezlečú za Susedov a vracajú sa na scénu v úlohe susedov. Prídu ku slepému a obzerajú si ho.

**Sused1:** Nie je to ten, čo tu sedával a žobral?

**Sused2:** Nie je, len sa mu podobá.

**Slepý:** Ja som to.

**Sused1:** Ako to, že sa ti otvorili oči?

**Slepý:** Človek, ktorý sa volá Ježiš, urobil blato, potrel mi oči a povedal mi: "Choď k Siloe a umy sa!" Šiel som teda, umyl som sa a vidím.

**Sused2:** Kde je ten človek?

**Slepý:** Neviem.

**Scéna:** Susedia idú preč a menia sa na postavy farizejov. Farizeji sú veľmi namyslení, zahrajte ich tak. Vracajú sa na scénu a sú celí prekvapení, že vidia slepého žobráka ako vidí.

**Farizej1:** Počuj, ako to že vidíš?

**Slepý:** Ježiš mi priložil na oči blato, umyl som sa a vidím.

**Farizej2 (Sa mračí a hovorí):** Ten človek, myslím Ježiš, nie je od Boha, lebo nezachováva sobotu.

**Farizej1(hovorí to Far.2 a krúti neveriacky hlavou):** Ako môže hriešny človek robiť takéto znamenia?

**Farizej2->Slepému:** Čo hovoríš o ňom ty? Veď tebe otvoril oči!?

**Slepý:** Je to prorok.

**Farizej1->Slepému:** Vzdaj Bohu slávu! My vieme, že ten človek je hriešnik

**Slepý:** Či je hriešnik, neviem. Ale jedno viem: že som bol slepý a teraz vidím.

**Farizej2->Slepému:** To nie je možné. Čo urobil s tebou? Ako ti otvoril oči?

**Slepý:** Už som vám povedal, a nepočuli ste. Prečo to chcete počuť znova? Chcete sa aj vy stať jeho učeníkmi?

**Farizej1->Slepému:** Si sa zbláznil? Ty si jeho učeník, my sme Mojžišovi učeníci. My vieme, že Mojžišovi hovoril Boh, a o tomto nevieme ani to, odkiaľ je.

**Slepý:** Práve to je čudné, že vy neviete, odkiaľ je, a mne otvoril oči. Vieme, že hriešnikov Boh nevyslyší; ale vyslyší toho, kto si Boha ctí a plní jeho vôľu. Od vekov nebolo počuť, že by bol niekto otvoril oči slepému od narodenia. Keby on nebol od Boha, nemohol by nič také urobiť.

**Farizej2->Slepému:** Celý si sa v hriechoch narodil a nás poúčaš?! Zmizni odtiaľto! Už nech ťa tu nevidíme.

**Scéna**: Farizeji krútia hlavou a odchádzajú preč. Prichádza opäť Ježiš.

**Ježiš->Slepému:** Ty veríš v Syna človeka?

**Slepý:** A kto je to, Pane, aby som v neho uveril?

**Ježiš:** Už si ho videl - a je to ten, čo sa rozpráva s tebou.?

**Slepý:** Verím, Pane. -> Tu slepý pred Ježišom pokľakne.

**Scéna**: Farizeji sa opäť objavujú na scéne. Slepý sa postaví za Ježiša

**Ježiš (hovorí to obecenstvu):** Súdiť som prišiel na tento svet: aby tí, čo nevidia, videli, a tí, čo vidia, aby oslepli.

**Farizej1:** Sme azda aj my slepí?!

**Ježiš:** Keby ste boli slepí, nemali by ste hriech. Vy však hovoríte: "Vidíme." A tak váš hriech ostáva.

**Podobenstvo o márnotratnom synovi** (Lukáš 15, 11-32)

**Herec 1:** Mladší syn

**Herec 2:** Otec

**Herec 3:** Starší syn

**Herec 4:** Hospodár & Sluha

**Scéna**: Mladší syn prichádza k otcovi.

**Mladší syn**: Otec, daj mi časť majetku, ktorá mi patrí.

**Scéna**: Otec rozdelí synom majetok (Každému dá niečo, čo bude značiť časť majetku). Mladší syn odchádza aj s majetkom a všetko premárni.

**Scéna**: Mladší syn ide za hospodárom a prosí ho o prácu. Hospodár ho pošle svine pásť (**Tu vymyslite nejaký text :D**).

**Scéna**: Mladší syn pasie svine. Zamyslí sa a povie si nahlas:

**Mladší syn**: Koľko nádenníkov u môjho otca má chleba nazvyš a ja tu hyniem od hladu. Vstanem, pôjdem k svojmu otcovi a poviem mu: „Otče, zhrešil som proti nebu i voči tebe. Už nie som hoden volať sa tvojím synom. Prijmi ma ako jedného zo svojich nádenníkov.“

**Scéna**: Vstane a odchádza (za otcom).

**Scéna**: Prichádza k domu svojho otca. Otec ho v diaľke zazrie, rozbehne sa k nemu a vyobjíma ho.

**Mladší syn**: Otče, zhrešil som proti nebu i voči tebe. Už nie som hoden volať sa tvojím synom.

**Otec (hovorí sluhom)**: Rýchlo prineste najlepšie šaty a oblečte ho! Dajte mu prsteň na ruku a obuv na nohy! Priveďte vykŕmené teľa a zabite ho. Jedzme a veselo hodujme, lebo tento môj syn bol mŕtvy, a ožil, bol stratený, a našiel sa.

**Scéna**: (Všetci odchádzajú zo scény) Starší syn je na poli. Ide pomaly k domu, počuje hlasný tanec a hudbu (**Pustite tu nejakú hudbu ☺** ). Zavolá si sluhu a pýta sa ho:

**Starší syn:** Čo sa deje?

**Sluha:** Prišiel tvoj brat a tvoj otec zabil vykŕmené teľa, lebo sa mu vrátil zdravý.

**Scéna**: Starší syn je nahnevaný. Stojí pred domom, nechce vojsť. Otec prichádza za ním a prosí ho.

**Starší syn:** Už toľko rokov ti slúžim a nikdy som neprestúpil tvoj príkaz, a mne si nikdy nedal ani kozliatko, aby som sa zabavil so svojimi priateľmi. No keď prišiel tento tvoj syn, čo ti prehýril majetok s neviestkami, pre neho si zabil vykŕmené teľa.

**Otec:** Syn môj, ty si stále so mnou a všetko, čo ja mám, je tvoje. Ale patrilo sa hodovať a radovať sa lebo tento tvoj brat bol mŕtvy, a ožil, bol stratený, a našiel sa.

**KONIEC**